Аляксей Вітальевіч Лабееў

**Аляксей Вітальевіч Лабееў** (нар. , Слонім) — агент беларускіх спецслужбаў, які выкарыстоўваў аператыўны псеўданім і пашпарт прыкрыцця на імя **Аляксея Гардзеева**. Атрымаў вядомасць дзякуючы ўдзелу ў аператыўных распрацоўках супраць беларускай апазіцыі, у прыватнасці, у правакацыі з «замахам» на Рыгора Азаронка і знікненні спікеркі Каардынацыйнай рады Анжалікі Мельнікавай.

## Біяграфія 
Нарадзіўся  года ў Слоніме ў сям’і беларускага вайскоўца (пазней бацька заняўся бізнесам) і прадаўшчыцы. Скончыў ваенны факультэт БДУ, дзе атрымаў спецыяльнасць ваеннага псіхолага. Падчас навучання частка заняткаў праходзіла на факультэце філасофіі і сацыяльных навук. Паводле ўспамінаў аднакурснікаў, Лабееў вучыўся пасярэдне, цікавіўся курсамі па «пікапе» (тэхнікам спакушэння) і ўжо ў студэнцкія гады часам выкарыстоўваў псеўданім «Гардзееў», падпісваючыся так у сацыяльных сетках. У сваім старым акаўнце «УКантакце» пазначаў, што скончыў Новасібірскі дзяржаўны тэхнічны ўніверсітэт, аднак гэтая інфармацыя не пацвярджаецца.

Пасля заканчэння ВНУ быў размеркаваны ў групу артылерыі 6-й механізаванай брыгады ў Гродна (в/ч 05733), дзе ёсць таксама вайсковая часць 22410 ГРУ, пазней пераведзены ў Мінск.

### Служба ў спецслужбах 
Паводле даных аб’яднання BYPOL і матэрыялаў судовых спраў, Аляксей Лабееў з’яўляецца супрацоўнікам упраўлення ваеннай контрразведкі КДБ Беларусі. Пачатак яго службы ў органах дзяржбяспекі датуецца як мінімум 2019 годам. У 2019 годзе ён быў заўважаны на фота ў вайсковым шпіталі ў Гродне побач з тагачасным кіраўніком Галоўнага разведвальнага ўпраўлення (ГРУ) Беларусі Русланам Касыгіным.

У 2021 годзе, прыкладна за месяц да аперацыі па справе Азаронка, Лабееву быў выдадзены пашпарт прыкрыцця на імя Аляксея Вітальевіча Гардзеева (нар. 29 красавіка 1991).

### Справа «Атрадаў грамадзянскай самаабароны» і Азаронка 
У якасці аператыўнага супрацоўніка пад псеўданімам «Гардзееў» Лабееў быў укаранёны ў ініцыятыву «Атрады грамадзянскай самаабароны Беларусі» (АГСБ). Яго задачы ўключалі збор інфармацыі, устанаўленне кантактаў з удзельнікамі і кантроль за іх дзеяннямі.

### Справа Анжалікі Мельнікавай 
Наступнай буйной аперацыяй Лабеева стала распрацоўка спікеркі Каардынацыйнай рады Анжалікі Мельнікавай. Знаёмства адбылося не пазней за 2023 год (паводле некаторых звестак — яшчэ ў 2021 годзе праз інтэрнэт). Лабееў выкарыстаў легенду «Аляксея Гардзеева», спартоўца, які жыве ў Беларусі і не можа наведваць Еўрасаюз, а таксама вобраз «адзінокага бацькі», каб увайсці ў давер.

У 2023—2024 гадах пара сустракалася ў экзатычных краінах. З 26 жніўня па 5 верасня 2023 года Лабееў лётаў на Кубу рэйсам з Масквы. Тым жа рэйсам ляцела маці Мельнікавай, Аксана Саўчанка, а таксама звязаны з ФСБ Расіі Віталь Саўко. У студзені 2024 года Лабееў і Мельнікава правялі сумесны адпачынак на Шры-Ланцы, дзе Лабееў зрабіў ёй прапанову і падарыў пярсцёнак. У гэтай паездцы Лабеева суправаджаў іншы агент КДБ з пашпартам прыкрыцця на імя Васіля Кайчанкі.

У лютым 2025 года Мельнікава пакінула Польшчу, накіравалася на Шры-Ланку, затым у Дубай, пасля чаго знікла. Незадоўга да знікнення з рахункаў яе фонду былі выведзеныя буйныя сумы грошай. Журналісты-расследавальнікі (праект The Insider, Polityka, Кіберпартызаны) выказалі здагадку, што Мельнікава магла быць завербаваная Лабеевым праз шантаж альбо рамантычныя адносіны.

## Сям’я 
Паводле розных звестак, у 2015 ці 2017 годзе ажаніўся з выпускніцай БДУ Марынай Міхнавец (Лабеевай). Сям’я пражывае ў Гродне. Жонка служыць у вайсковай часці № 05733 і звязаная з арганізацыяй «Руская мадэль эфектыўнага спакушэння» (РМЭС), пазіцыянуе сябе як трэнерка па адносінах. У 2019 годзе ў пары нарадзіўся сын Мірон.

## Крыніцы 
Катэгорыя:Выпускнікі ваеннага факультэта БДУ
Катэгорыя:Супрацоўнікі Галоўнага разведвальнага ўпраўлення Беларусі